
E L Ő T E R J E S Z T É S

Sülysáp Város Önkormányzata Képviselő-testületének

2014. január 30-án tartandó munkaterv szerinti ülésére

5. napirendhez

Tárgy: Losonczi Lajos, Tápiósüly egykori főjegyzője sírhelyének helyi védelem alá helyezése
Tisztelt Képviselő-testület!

Prof. Dr. Gecsényi Lajos javaslattal élt önkormányzatunk felé nagyapja, Losonczi Lajos sírhelyének helyi védelem alá helyezése iránt.
Losonczi Lajos három évtizeden át (1908-1938.) működött Tápiósüly község szolgálatában mint főjegyző. Ezen közben évtizedeken át választott tagja volt Pest-Pilis-Solt-Kiskun vármegye önkormányzatának, a törvényhatósági bizottságnak. Az első világháború idején végzett kiemelkedő munkájáért, és a sülyi internálótábor működtetésében vállalt feladatok példaszerű ellátásáért IV. Károly király 1917 februárjában a Polgári Arany Érdemkereszt kitüntetést adományozta neki. Nyugdíjba vonulásakor a község díszpolgárává választotta. 1943-ban bekövetkezett halálakor a tápiósülyi temetőben helyezték örök nyugalomra. Sírja ma is ott található (jobb oldal 34. sor 10. sírhely).
Az építészeti örökség helyi védelméről és támogatási rendszeréről szóló 26/2010. (XII. 28.) önkormányzati rendelet 4. §-a szerint Védendő építészeti érték: minden olyan épített örökségi elem, valamint azok rendeltetésszerűen összetartozó területe, együttese, rendszere, amely Sülysáp múltja és a közösségi hovatartozás-tudat szempontjából kiemelkedő jelentőségű történeti, művészeti, tudományos és műszaki emlék.

A kiemelkedő jelentőség megmutatkozhat a védendő emlékhez kapcsolódó különleges eszmei-szellemi, „nem anyagiasult” vonatkozásokban is.
Mindennek alapján javaslom Losonczi Lajos sírhelyének védelem alá helyezését, az erről szóló rendelettervezet elfogadását.

Sülysáp, 2014. január 23.

Horinka László s.k.

polgármester

Sülysáp Város Önkormányzata Képviselő-testületének

…./2014. (….) önkormányzati rendelete

az építészeti örökség helyi védelméről és támogatási rendszeréről szóló 26/2010. (XII. 28.) önkormányzati rendelet módosításáról
Sülysáp Város Önkormányzatának Képviselő-testülete az Alaptörvény 32. cikk (1) bekezdésével, a Magyarország helyi önkormányzatairól szóló 2011. évi CLXXXIX. törvény 13. § (1) 7. pontjával, valamint az épített környezet alakításáról és védelméről szóló 1997. évi LXXVIII. törvény 57. § (3) bekezdésével és az építészeti örökség helyi védelmének szakmai szabályairól szóló 66/1999. (VIII. 13.) FVM rendelet 4. §-ával kapott felhatalmazása alapján a következőket rendeli el:

1. § Az építészeti örökség helyi védelméről és támogatási rendszeréről szóló 26/2010. (XII. 28.) önkormányzati rendelet 1. mellékletének III. táblázata a következő III.3. sorral egészül ki:

	III.3.
	Losonczi Lajos tápiósüly egykori főjegyzőjének sírhelye
	Tápiósülyi köztemető jobb oldal 34. sor 10. sírhely
	


2. §  E rendelet a kihirdetését követő napon lép hatályba, majd az azt követő napon hatályát veszti.

Sülysáp, 2014. január 30.

Horinka László
Tóth Krisztina


polgármester
jegyző
